Autorităţile de la Chişinău neagă că ar fi avut loc un atac asupra regiunii transnistrene. "Provoacă frică şi panică"
Autorităţile de la Chişinău neagă informaţia că asupra Tiraspolului ar fi fost lansat duminică un atac cu drone din Ucraina, relatează deschide.md, citând reprezentanţi ai Biroului pentru Reintegrare care susţin că aceasta nu este decât o provocare.
"Biroul de Reintegrare a luat legătura cu celelalte autorităţi ale statului, iar în urma examinării imaginilor video şi din schimbul de informaţii, comunicăm că incidentul în cauză este o tentativă de a provoca frică şi panică în regiune. Tehnica militară din imagini nu funcţionează de câţiva ani.
Autorităţile de la Chişinău, aflate în contact cu partea ucraineană, nu confirmă vreun atac asupra regiunii transnistrene", se menţionează într-un comunicat de presă al Biroului pentru Reintegrare.
Autorităţile de la Tiraspol au difuzat duminică informaţia conform căreia o dronă a căzut asupra unui elicopter militar din stânga Nistrului.
Presa din regiunea separatistă a scris că "ar fi fost un atac cu drone asupra unei unităţi militare de la Tiraspol", notează deschide.md